ประกาศคณะกรรมการกํากับตลาดทุน

ที่  ทธ.  ๒๗/๒๕๖๖

เรื่อง  การกําหนดลักษณะของลูกค้าซึ่งไม่มีประโยชน์เกี่ยวข้อง  
กับตัวแทนซื้อขายสัญญาซื้อขายล่วงหน้าที่มีสิทธิ  
ได้รับจัดสรรทรัพย์สินคืนก่อน  
 

อาศัยอํานาจตามความในมาตรา  ๔๔  แห่งพระราชบัญญัติสัญญาซื้อขายล่วงหน้าพ.ศ. ๒๕๔๖  คณะกรรมการกํากับตลาดทุนออกประกาศไว้ดังต่อไปนี้


ข้อ ๑ ในประกาศนี้

“ตัวแทนซื้อขายสัญญา”  หมายความว่า  ผู้ได้รับใบอนุญาตประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า

“บริษัทใหญ่” หมายความว่า บริษัทที่มีลักษณะใดลักษณะหนึ่งดังต่อไปนี้

(๑)   บริษัทที่มีอํานาจควบคุมกิจการในตัวแทนซื้อขายสัญญา

(๒)   บริษัทที่มีอํานาจควบคุมกิจการในบริษัทตาม  (๑)  

(๓)   บริษัทที่มีอํานาจควบคุมกิจการในบริษัทตาม  (๒)  ต่อไปเป็นทอด  ๆ  โดยเริ่มจากการมีอํานาจควบคุมกิจการในบริษัทตาม  (๒)

“บริษัทย่อย”  หมายความว่า บริษัทที่มีลักษณะใดลักษณะหนึ่งดังต่อไปนี้

(๑)   บริษัทที่ตัวแทนซื้อขายสัญญามีอํานาจควบคุมกิจการ

(๒)   บริษัทที่บริษัทตาม  (๑)  มีอํานาจควบคุมกิจการ

(๓)   บริษัทที่อยู่ภายใต้อํานาจควบคุมกิจการของบริษัทตาม  (๒)  ต่อไปเป็นทอด  ๆ  โดยเริ่มจากการอยู่ภายใต้อํานาจควบคุมกิจการของบริษัทตาม  (๒)

“ผู้ถือหุ้นรายใหญ่”  หมายความว่า ผู้ถือหุ้นในตัวแทนซื้อขายสัญญาเกินกว่าร้อยละ  ๑๐  ของจํานวนหุ้นที่มีสิทธิออกเสียงทั้งหมดของตัวแทนซื้อขายสัญญา  การถือหุ้นดังกล่าวให้นับรวมหุ้นที่ถือโดยผู้ที่เกี่ยวข้องด้วย

คําว่า  “บริษัท”  “ผู้ที่เกี่ยวข้อง”  “ผู้บริหาร”  “ผู้มีอํานาจควบคุม”  และ  “อํานาจควบคุมกิจการ”  ให้มีความหมายเช่นเดียวกับความหมายของคําดังกล่าวที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการกําหนดนิยามในประกาศเกี่ยวกับการออกและเสนอขายหลักทรัพย์


ข้อ ๒ ให้ลูกค้าที่ไม่มีลักษณะความสัมพันธ์อย่างหนึ่งอย่างใดดังต่อไปนี้  เป็นลูกค้าซึ่งไม่มีประโยชน์เกี่ยวข้องกับตัวแทนซื้อขายสัญญาที่มีสิทธิได้รับจัดสรรทรัพย์สินคืนก่อนตามมาตรา  ๔๔

(๑)   กรรมการหรือผู้บริหารของตัวแทนซื้อขายสัญญา

(๒)   ผู้ถือหุ้นรายใหญ่ของตัวแทนซื้อขายสัญญา

(๓)   ผู้มีอํานาจควบคุมของตัวแทนซื้อขายสัญญา

(๔)   บริษัทใหญ่ของตัวแทนซื้อขายสัญญา

(๕)   บริษัทย่อยของตัวแทนซื้อขายสัญญา

(๖)   คู่สมรส  ผู้ที่อยู่กินด้วยกันฉันสามีภริยา  หรือบุตรที่ยังไม่บรรลุนิติภาวะของบุคคลตาม  (๑)  (๒)  หรือ  (๓) 

(๗)   ผู้ที่มีข้อเท็จจริงหรือพฤติการณ์ที่ทําให้สํานักงาน  ก.ล.ต.  พิจารณาได้ว่าเป็นตัวการซึ่งมิได้เปิดเผยชื่อของบุคคลตาม  (๑)  (๒)  หรือ  (๓)  หรือเป็นตัวแทนโดยมิได้เปิดเผยชื่อของบุคคลดังกล่าว  ในการดําเนินการใด  ๆ  ที่เกี่ยวข้องกับบัญชีซื้อขายสัญญาซื้อขายล่วงหน้า ของบุคคลดังกล่าว


ข้อ ๓ ประกาศนี้ให้ใช้บังคับตั้งแต่วันที่  ๑๖  พฤศจิกายน  พ.ศ. ๒๕๖๖  เป็นต้นไป


ผู้มีอํานาจลงนาม ประกาศ ณ  วันที่  ๓๐  ตุลาคม  พ.ศ. ๒๕๖๖

 

 

  
                                                                                                                                                            (นางพรอนงค์  บุษราตระกูล)  
                                                                                                                                                                           เลขาธิการ  
                                                                                                                                    สํานักงานคณะกรรมการกํากับหลักทรัพย์และตลาดหลักทรัพย์  
                                                                                                                                                                     ประธานกรรมการ  
                                                                                                                                                            คณะกรรมการกํากับตลาดทุน